Staat verhoog sy skuldlasFoto: Stevepb/Pixabay.com Die nasionale tesourie het Donderdag ŉ verhoging van R1,2 miljard aangekondig in die weeklikse veiling vir vaste koers staatseffekte en inflasiegekoppelde effekte, van R3,3 miljard tot R4,5 miljard. Die tesourie het gesê die bykomende ondersteuning van R58 miljard aan Eskom en die voorlopige aanduiding dat die belastinginkomste swakker gaan wees, het die regering genoop om sy finansieringstrategie te hersien met ŉ verhoging in die regering se leningsvereistes vir die 2019/20 finansiële jaar. Staatsentiteite reik gereeld effekte uit en dit word op die Johannesburgse Effektebeurs genoteer om fondse te bekom vir groot kapitale projekte. Beleggers leen geld teen hierdie entiteite om die effekte te koop. Beleggers koop staatseffekte om gereelde rentebetalings te verdien en ontvang die geld terug ná ŉ voorafbepaalde periode. Meer as R1 biljoen (“trillion”) is tans op die JSE se skuldbord en hierdie instrumente verteenwoordig 90% van alle likiditeit aan die JSE. Die inflasiegekoppelde effekte sal op die weeklikse veiling met R280 miljoen verhoog word, van R760 miljoen tot R1,04 miljard. Die verhoging vir vaste koers staatseffekte en inflasiegekoppelde effekte sal onderskeidelik op 6 Augustus en 16 Augustus 2019 in werking tree.